‘Verkoop eers wildplaas voor nog werkers afgelê word’Argieffoto Die vakbond Solidariteit het Woensdag vir die eerste keer met Lonmin vergader om die afleggingsproses te bespreek waarin die maatskappy beoog om 1 139 werkers, onder wie kontrakteurs, se dienste te beëindig. Volgens Gideon du Plessis, hoofsekretaris van Solidariteit, het Lonmin by die aanvang aangedui dat die afleggings baie sensitief hanteer moet word. “Maar ironies genoeg en in teenstelling daarmee het die maatskappy volgehou dat oortollige werkers voor Kersfees afgelê moet word,” het Du Plessis gesê. Du Plessis het laat hoor die vakbond eis dat Lonmin se luukse wildplaas en konferensiesentrum wat buite Mooinooi geleë is, verkoop moet word. “Dit is onsensitief om mynwerkers wat deel van Lonmin se kernbesigheid is, af te lê terwyl Lonmin die luuksheid van ŉ wildplaas en gepaardgaande moderne geriewe geniet,” het Du Plessis gesê. Volgens Du Plessis kon die Lonmin-bestuur nie Woensdag op Solidariteit se eis reageer nie. Du Plessis voer aan dat Lonmin op 7 Augustus 2017 tydens ŉ openbare inligtingsessie oor bedryfshersienings aangedui het dat die maatskappy teen September 2018 sy oorhoofse koste met R500 miljoen gaan besnoei. “Ons het gevra of die huidige afleggingsproses deel van die beoogde R500 miljoen besparings vorm. Lonmin se onderhandelaars het mekaar weerspreek en kon nie ŉ klinkklare antwoord gee nie,” het Du Plessis gesê. Lonmin het glo onderneem om tydens die opvolggesprek ŉ antwoord te verskaf. Du Plessis het gesê Lonmin het onlangs geswig onder Amcu se eis om alleenerkenning te geniet. Dit bring mee dat Amcu vanaf 5 November 2017 die enigste vakbond gaan wees wat deur Lonmin erken sal word. Volgens Du Plessis het Amcu Woensdag geweier om saam met die ander vakbonde aan die afleggingskonsultasieproses deel te neem. Amcu wil, soos wat Lonmin aangedui het, net hul eie lede in ŉ aparte proses verteenwoordig – dieselfde eis waarmee Amcu ook gedurende 2015 se afleggingsproses vorendag gekom het. “Hierdie verwikkeling bevestig Solidariteit en ons koalisievennoot, Uasa [vakbond], se kommer dat vaardige werknemers wat tans aan ons vakbonde behoort, oor ŉ paar dae geen vakbondbeskerming en ondersteuning gaan geniet nie,” het Du Plessis gemaan. Du Plessis wys daarop dat die Wet op Arbeidsverhoudinge gelukkig bepaal dat ŉ vakbond, ongeag sy erkenningstatus, steeds sy lede gedurende ŉ afleggingsproses mag verteenwoordig. “Solidariteit sal daarom ná 5 November steeds ons vaardige lede kan bystaan en hul werk tot elke prys beskerm,” het Du Plessis bevestig. Die opheffing van Solidariteit en Uasa se erkenning word beveg. “Weens die gebrek aan vertroue wat tussen die Lonmin-bestuur en die Solidariteit-Uasa-koalisie bestaan weens die ondemokratiese opheffing van ons erkenning, het die koalisie gister versoek dat die Kommissie vir Versoening, Bemiddeling en Arbitrasie (KVBA) ŉ fasiliteerder aanstel om die afleggingsproses te fasiliteer,” het Du Plessis gesê. Die amptelike konsultasieproses sal eers ŉ aanvang neem sodra die partye oor die fasiliteringskwessie ooreengekom het.